SL Uradni list Evropske unije C 137/12

Objava zahteve po registraciji na podlagi člena 6(2) Uredbe (EGS) št. 2081/92 o zaščiti označb porekla in geografskih označb

(2005/C 137/11)

Ta objava podeljuje pravico do ugovora na podlagi členov 7 in 12d navedene uredbe. Vsak ugovor tej zahtevi mora biti poslan s posredovanjem pristojnega organa države članice, države članice STO ali tretje države, priznano v skladu s členom 12(3) v roku šestih mesecev od te objave. Spremljajoče utemeljitve za objavo so navedene spodaj in zlasti po točki 4.6 jih je treba šteti za upravičene na podlagi Uredbe (EGS) št. 2081/92.

POVZETEK

UREDBA SVETA (EGS) št. 2081/92

„FICO BIANCO DEL CILENTO“

št. CE: IT/00282/14.3.2003

ZOP (X) ZGO ( )

Ta povzetek je informativne narave. Za podrobnejše informacije so vabljeni vsi zainteresirani, in zlasti proizvajalci zadevnih ZOP ali ZGO, da si na nacionalni ravni ali pri pristojnih službah Evropske komisije ogledajo celotno različico specifikacije (1).

1. Pristojni urad države članice:

Ime: Ministero delle Politiche Agricole e Forestali Naslov: Via XX Settembre n. 20 — I-00187 Roma Tel.: (39-06) 481 99 68 Telefaks: (39-06) 42 01 31 26 e-naslov: qtc3@politicheagricole.it

2. Skupina:

2.1. Ime: Consorzio per la Tutela e la Valorizzazione del Fico Bianco del Cilento 2.2. Naslov: Via S. Marco, 118 — I-84043 Agropoli (Sa) Tel.: (39-08) 28 72 27 99 2.3. Sestava: proizvajalec/predelovalec (X) drugo ( )

3. Vrsta proizvoda:

Razred 1.6: naravno in predelano sadje, zelenjava in žita.

4. Opis specifikacije:

(povzetek pogojev iz člena 4(2))

4.1. Ime: „Fico Bianco del Cilento“

4.2. Opis: Zaščitena označba porekla ZOP „Fico Bianco del Cilento“ označuje posušeni sadež vrste Ficus carica domestica L. — biotipe, povezane s sorto Dottato.

Proizvod je na voljo z lupino ali brez (fichi mondi) in ima naslednje lastnosti:

fige z lupino: enakomerne barve, od svetlorumene do rumene,

fige z lupino, ki so bile kuhane: temnorjave,

fige „fichi mondi“: zelo svetle barve, ki meji na belo,

meso: konsistence, podobne testu, s pretežno praznimi košaricami semen, sredica je skoraj vsa polna in je jantarne barve,

velikost: število suhih fig z lupino ne presega 70 na kg, število fig „fichi mondi“ ne presega 85 na kg,

vlažnost: največja dovoljena je 26 %,

vsebnost sladkorja — najnižja vrednost/100g suhe snovi:

— glukoza: 21,8 g

— fruktoza: 23,2 g

— saharoza: 0,1 g

pomanjkljivosti: proizvod ne sme imeti vidnih poškodb, nastalih zaradi žuželk, plesni ali drugih dejavnikov; dovoljena je oplutelost na največ 5 % površine sadeža.

Dovoljeno je polnjenje sadeža z drugimi sestavinami, kot so mandeljni, orehi, lešniki, semena janeža, olupki agrumov. Polnjenje ne sme presegati 10 % celotnega proizvoda, ki se daje v promet, in dokazano mora biti, da so sestavine po poreklu v skladu s točko 4.3.

Suhe fige so lahko zapakirane brez konzervansov v embalaži različnih oblik (valjaste, v obliki venčka, okrogle, v vrečkah), mase od 125 g do 1 kg. Lahko se pakirajo tudi v večjih količinah v embalažo iz rastlinskih materialov, mase od 1 kg do 20 kg. Fige so lahko odprte in združene ena z drugo na mesni strani v embalaži, mase od 125 g do 1 kg; lahko so tudi nabodene na lesene paličice in polnjene z zgoraj navedenimi sestavinami. Embalaža je lahko okrašena z lovorovimi listi.

4.3. Geografsko območje: Cilento je geografsko območje dežele Campania, ki gleda na Tirensko morje med ustjem reke Sele v Salernskem zalivu in ustjem reke Bussento v Policastrskem zalivu; na severu je omejeno z masivi Albruno in Cervati. Občine, ki sodelujejo v proizvodnji, so navedene v proizvodni specifikaciji.

4.4. Dokaz o poreklu: Spremljati je treba vsako fazo postopka in za vsako od teh dokumentirati proizvode, ki vstopajo in izstopajo. Na ta način in z evidentiranjem proizvajalcev, zemljiških parcel, kjer se izvaja pridelovanje, predelovalcev in embalerjev v ustrezne sezname, ki jih vodi inšpekcijski organ, je zagotovljena sledljivost proizvoda (od začetka do konca proizvodne verige in obratno).

Vse osebe, fizične in pravne, ki so vpisane v zadevne sezname, nadzira inšpekcijski organ, ki je določen v proizvodni specifikaciji in zadevnem načrtu nadzora. Kadar koli inšpekcijski organ odkrije neskladnosti, čeprav v eni sami fazi proizvodne verige, proizvod ne bo dan v promet z zaščiteno označbo porekla „Fico Bianco del Cilento“.

4.5. Način proizvodnje: Specifikacija med drugim predvideva, da gostota nasada ne sme presegati 700 dreves na hektar. SadežI morajo biti sušeni na soncu in/ali z uporabo pomožnih tehnik, kot sta zaščita sadežev, izpostavljenih soncu, s plastičnimi valji, ne nižjih od 2 metrov, in/ali z namakanjem sadežev v 2 % raztopini tople vode in soli.

Pridelava, predelava in pakiranje morajo biti opravljani v območju pridelave, opisane v točki 4.3.

4.6. Povezava: Pedoklimatski dejavniki (ugodni vpliv morja, zaščita pred mrzlimi zračnimi zimskimi tokovi s severovzhoda, ki jo dajejo Apenini, rodovitnost tal in optimalna količina padavin), skupaj z enostavnostjo pridelave, ki temelji na tisočletnih izkušnjah, in popolno prilagoditvijo drevesne vrste na naravno okolje v območju, prispevajo k temu, da imajo suhe fige iz Cilenta take organoleptične značilnosti, zaradi katerih so zelo cenjene med potrošniki. Poleg tega je ta drevesna vrsta značilna sestavina podeželske krajine v Cilentu.

Tradicija pridelave bele fige v Cilentu je zelo dolga in verjetno sega v predgrško obdobje, ko je drevo prispelo v Italijo po prvih trgovskih potovanjih civilizacij na vzhod. Že Katon in potem še Varrone sta pripovedovala, da so bile suhe fige v Cilentu in Lucaniji osnovno živilo delavcev na poljih.

4.7. Inšpekcijski organ:

Ime: IS.ME.CERT. Naslov: Via G. Porzio Centro Direzionale Isola G1 scala C — I-80143 Napoli

4.8. Označevanje: Na pakiranjih morajo biti etiketa z napisom „FICO BIANCO DEL CILENTO“ in „DENOMINAZIONE DI ORIGINE PROTETTA“ ali kratica „DOP“, katerega črke so najmanj dvakrat večje od ostalega besedila. Jasno mora biti vidno tudi:

ime, ime podjetja in naslov embalerja;

leto pridelave fig;

neto masa na kraju porekla;

logotip (podrobnosti so navedene v proizvodni specifikaciji), ki se uporablja vedno z znakom za zaščiteno označbo porekla. Ta na stiliziran način predstavlja tri zrele fige, ki imajo tipično barvo sadeža med sušenjem, na zeleni podlagi, ki predstavlja travnik. Poleg sadežev je na desni strani risbe prikazana del grškega stebra v dorskem slogu. V ozadju je viden košček modrega neba, zgoraj levo pa je sonce z žarki, ki kažejo na fige.

Pri uporabi zaščitene označbe porekla, kakor je določeno v točki 4.1, je prepovedano dodajanje kakršnih koli drugih kvalifikacij, poleg že opisanih v tej specifikaciji, vključno z pridevniki: vrsta, okus, uporaba, izbran in podobni.

Proizvodi, ki imajo kot glavno sestavino „Fico Bianco Del Cilento“ ZOP, se lahko tudi po pripravi in predelavi dajo v promet v pakiranjih, ki so opremljena z zaščiteno označbo porekla, brez dodajanja logotipa Skupnosti, pod pogojem:

da je ZOP „Fico Bianco Del Cilento“, certificiran kot tak, edina vrsta fig, ki je v proizvodu;

da uporabniki ZOP „Fico Bianco Del Cilento“ imajo dovoljenje, ki so ga izdali nosilci pravice intelektualne lastnine, prejete z registracijo zaščitene označbe porekla „Fico Bianco del Cilento“, in da so organizirani v združenje za zaščito ZOP, ki ga priznava Ministrstvo za kmetijstvo in gozdarstvo. To združenje bo tudi evidentiralo uporabnike v posebnih registrih in spremljalo pravilnost uporabe zaščitenega imena. V primeru neobstoja priznanega združenja izvaja te naloge Ministrstvo za kmetijstvo in gozdarstvo, ki je nacionalni organ, pristojen za izvajanje Uredbe (EGS) 2081/92.

Če se ZOP „Fico Bianco Del Cilento“ uporablja skupaj z drugimi sestavinami, se lahko v skladu z veljavnimi predpisi navede le kot ena od sestavin proizvoda, ki ga vsebuje ali v katerega se predeluje.

4.9. Nacionalne zahteve: —

(1) Evropska komisija – Generalni direktorat za kmetijstvo – Enota za kakovost kmetijskih proizvodov – B-1049 Bruselj.